FI Euroopan unionin virallinen lehti CE 78/929

(2004/C 78 E/0983)

KIRJALLINEN KYSYMYS E-0087/04

esittäjä(t): Erik Meijer (GUE/NGL) komissiolle

(21. tammikuuta 2004)

Aihe: Pelikasinot vetoamassa EU:n lainsäädäntöön — Alankomaat virallisesti torjumassa peliriippuvuutta

1. Tietääkö komissio, että Alankomaiden parlamentin jäsen De Wit (sosialistinen puolue) esitti 11. marraskuuta 2003 oikeusministerille ja talousministerille kysymyksen nro 462, joka koski Alankomaissa harjoitettavaa uhkapelejä koskevaa politiikkaa? Tunteeko komissio ministeri Donnerin 12. joulukuuta 2003 antaman vastauksen, jonka mukaan EU:n jäsenvaltio voi rajoittaa uhkapelien tarjontaa yleishyödyllisin perustein, joihin kuuluu peliriippuvuuden torjunta? Näin tapahtuu ainakin silloin, kun valtio ei hanki tuloja kassaansa arpajaisista, uhkapeleistä tai vedonlyönnistä eikä tue niihin osallistumista.

2. Onko komissio samaa mieltä asiasta ministeri Donnerin kanssa? Merkitseekö tämä sitä, että tulevaisuudessa ulkomaiset kasinoketjut eivät voi vapaisiin sisämarkkinoihin vedoten sijoittua Alankomaihin?

3. Tietääkö komissio, että tällä hetkellä lukuisat yritykset kuten ”JVH Gaming” Tilburgista ja ranskalainen ”Tranchant” vetoavat yhteisön lainsäädäntöön saadakseen lupia kasinoiden perustamiseen Alankomaihin? Ne pyrkivät myös siihen, että peliautomaattihalleja koskevia lupia tulkittaisiin vapaammin ja siten hyväksyttäisiin täydellisten kasinoiden perustaminen.

4. Tietääkö komissio myös, että kolmannessa kysymyksessä mainitut yritykset katsovat, että niiden lupahakemusten hylkääminen on ristiriidassa yhteisön lainsäädännön kanssa? Katsooko komissio, että yritysten kantaa voidaan perustella?

5. Katsooko komissio myös, että kansallisten viranomaisten on edelleen päätettävä uhkapelejä koskevista asioista, jos halutaan ottaa huomioon yleinen etu ja peliriippuvuuden torjunta?

6. Onko komissio valmis korjaamaan yhteisön lainsäädännön mahdollisia puutteita, joiden perusteella yritykset voivat kiertää kansallista lainsäädäntöä?

Tietolähde: Alankomaissa ilmestyvä päivälehti ”BN-De Stem”, 6. tammikuuta 2004

Frits Bolkesteinin komission puolesta antama vastaus

(3. maaliskuuta 2004)

Vastauksenaan parlamentin jäsenen kirjalliseen kysymykseen komissio ilmoittaa, että se ei ollut tietoinen De Witin ja ministeri Donnerin välisestä keskustelusta Alankomaiden parlamentissa, eikä myöskään kysymyksessä kuvatusta tilanteesta, joka koskee tiettyjä nähtävästi Alankomaiden kasinomarkkinoille pyrkiviä yhtiöitä. Tämän vuoksi komissio ei voi kunnolla ottaa kantaa näihin asioihin tässä vaiheessa.

Komissio haluaa kuitenkin muistuttaa, että EY-tuomioistuin on todennut useassa yhteydessä (viimeksi Gambelli-tuomiossa, katso asia C-243/01), että uhkapelipalvelujen rajoittaminen lisenssi- tai muilla lupamenettelyillä rajoittaa sijoittautumisvapautta (EY:n perustamissopimuksen 43 artikla) ja palvelujen vapaata liikkuvuutta (EY:n perustamissopimuksen 49 artikla).

Viidennen ja kuudennen kysymyksen osalta komissio myöntää, että kyseiset rajoitukset voidaan perustella yleisen edun mukaisilla tavoitteilla, kuten yleinen järjestys (erityisesti petoksentorjunta) ja kuluttajansuoja (erityisesti alaikäisiin kohdistuvat vaarat ja peliriippuvuus). Komissio katsoo kuitenkin EY-tuomioistuimen vakiintuneen oikeuskäytännön mukaisesti, että sellaisten kansallisten rajoitusten pitää olla suhteessa yleisen edun mukaisiin tavoitteisiin. Toisin sanoen rajoitukset eivät saa olla ankarampia kuin on tarpeellista tavoitteiden saavuttamiseksi.

Tämän vuoksi komissio uskoo, että tämän alan sijoittautumisen ja rajat ylittävän tarjonnan rajoittamista on arvioitava ottaen huomioon kyseisiin uhkapelitoimintoihin liittyvät erityisriskit. Tällä hetkellä alalla ei ole johdettua EU:n lainsäädäntöä. Kun kuitenkin kuluttajien liikkuvuus rajojen yli on lisääntynyt ja etäuhkapelipalveluiden tarjonta on kasvanut, komissio on ilmoittanut käynnistävänsä tutkimuksen aiheesta vuoden 2004 aikana. Se on myös sisällyttänyt kyseiset palvelut uuteen ehdotukseen palveluiden tarjontaa sisämarkkinoilla koskevaksi direktiiviksi (1). Pääasiassa ehdotuksessa velvoitetaan jäsenvaltiot arvioimaan olemassa olevia rajoituksia komission ja sidosryhmien yhteisen arviointiohjelman puitteissa, joka on toteutettava vuoden kuluessa ehdotetun direktiivin antamisesta. Direktiiviehdotuksessa säädetään myös, että näiden palvelujen osalta kumotaan alkuperämaan periaatteen soveltaminen siihen saakka, kunnes tämä ala on yhdenmukaistettu EU:ssa.

Palveludirektiivissä säädetyn jäsenvaltioiden yhteisen arvioinnin ja komission edellä mainitun tutkimuksen perusteella harkitaan, onko EU:ssa tarvetta tähän yhdenmukaistamiseen. Komissio uskoo, että tällä rakentavalla ja yhteistyökykyisellä lähestymistavalla varmistetaan eurooppalainen ratkaisu, jonka avulla uhkapelipalveluiden alalla on mahdollista saavuttaa yleisen järjestyksen ja kuluttajansuojan korkea turvataso.

(1) KOM(2004) 2 lopullinen.